**Julkinen lausunto**

**TYÖSUHDEKEKSINTÖLAUTAKUNTA** Lausunto 3/2011 2.9.2011

Hakija Työntekijä A

Vastapuoli Työantaja B

Asia: Keksinnön arvo

Työsuhdekeksintölautakunnan toimivalta ym.

Vireille: 20.04.2011

SELOSTUS ASIASTA:

Työntekijä A katsoo tehneensä keksinnön "xx" vuosina 2005 - 2007. A on ollut B:n palveluksessa vuosina 2003 - 2007. A on tehnyt työnantajalle ilmoituksen 15.3.2010, ilmoituksen sisältö on ollut "keksintöpalkkiovaatimus".

A on pyytänyt työsuhdekeksintölautakunnalta lausuntoa seuraavista asioista:

a) Voiko työsuhdekeksintölautakunta ottaa käsittelyyn tapausta, jossa keksintöjen arvo on tullut esiin irtisanomisen jälkeen (tuotannollinen syy)

b) Voiko työsuhdekeksintölautakunta ottaa käsittelyyn tapausta, jossa keksintöjen arvo on tullut esiin irtisanomisen jälkeen (tuotannollinen syy), mikäli irtisanominen todetaan oikeudessa laittomaksi

c) Onko tässä tapauksessa kyse keksintöpalkkioon oikeuttavasta keksinnöstä ja miten työsuhdekeksintölautakunta suosittelee keksinnön arvon määritettäväksi molempia osapuolia tyydyttävällä tavalla

Työnantaja B katsoo, että lausumapyynnön kohteena ei ole mitään keksintöä. B ei ole tietoinen mistään hakijan mahdollisesti tekemistä keksinnöistä, jotka olisi Suomessa patentilla suojattavissa. Koska A ei ole tehnyt lain vaatimaa ilmoitusta, ilmeisesti hänkään ei aikanaan katsonut työsuhteensa aikana tehneensä mitään keksintöä

TYÖSUHDEKEKSINTÖLAUTAKUNNAN LAUSUNTO

Työsuhdekeksintölakia sovelletaan sen 1 §:n 1 momentin mukaan työntekijän tekemin Suomessa patentilla suojattavissa oleviin keksintöihin.

Keksinnöllä tarkoitetaan patenttilain 1 §:n mukaan tekniikan alaan liittyvää keksintöä, jota voidaan käyttää teollisesti.

Hakemuksessa mainitulle kehitystyön tulokselle ei ole haettu patenttia eikä niistä ole tehty ilmoituksia työnantajalle. A ei ole hakemuksessaan tai muissa toimittamissaan asiakirjoissa viitannut mihinkään sellaiseen patenttilain 1 §:n mukaiseen tekniseen ratkaisuun, joka voisi olla patentoinnin kohteena.

Tällä perusteella lautakunta toteaa, että sillä ei ole toimivaltaa antaa asiassa lausuntoa Tuovisen esittämiin kysymyksiin.

Eero Mantere Leena Lehtonen

puheenjohtaja sihteeri

Asian käsittelyyn ovat osallistuneet

Pj Eero Mantere

Marja-Leena Mansala

Ralf Frösen

Christina Karlia-Palomäki

Janne Makkula

Mari Komulainen

Mikko Raassina

Riikka Tähtivuori

Marja-Leena Mansala